IR-REGOLAMENT TAL-KUNSILL (KE) Nru 1627/2004
tat-13 ta' Settembru 2004
li jemenda r-Regolament (KEE) Nru 3030/93 dwar regoli komuni għall-importazzjoni ta' ċerti prodotti tessili minn pajjiżi terzi
IL-KUNSILL TA' L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u b'mod partikolari l-Artikolu 133 tiegħu,
Wara li kkunsidra l-proposta mill-Kummissjoni,
Billi:
(1)
Mill-1 ta' Mejju 2004, għaxar Stati Membri ġodda ngħaqdu ma' l-Unjoni Ewropea. L-Artikolu 6(7) ta' l-Att ta' l-Adeżjoni ta' l-2003 jistabbilixxi li l-Istati Membri ġodda għandhom japplikaw il-politika komuni tal-kummerċ li għandha x'taqsam mat-tessili u li r-restrizzjonijiet kwantitattivi applikati mill-Komunità fuq l-importazzjoni ta' prodotti tessili u ħwejjeġ għandhom jiġu aġġustati biex jieħdu in kunsiderazzjoni l-adeżjoni ta' l-Istati Membri l-ġodda mal-Komunità.
(2)
B'effett mill-1 ta' Mejju 2004, ir-Regolament tal-Kunsill (KE) Nru 487/2004 tal-11 ta' Marzu 2004 (1) emenda l-aħħar ir-Regolament tal-Kunsill (KEE) Nru 3030/93 (2). Huwa aġġusta l-limiti kwantitattivi għall-importazzjoni ta' ċerti prodotti tessili minn pajjiżi terzi fil-Komunità mkabbra, filwaqt li ħa in kunsiderazzjoni l-importazzjoni tradizzjonali fl-għaxar Stati Membri ġodda u uża formula ta' l-importazzjoni medja għas-snin 2000 sa l-2002 aġġustata pro rata temporis. L-istess metodoloġija għandha issa tiġi applikata biex taġġusta l-limiti kwantitattivi għall-importazzjoni ta' ċerti prodotti tessili mir-Repubblika Soċjalista tal-Vjetnam.
(3)
Ir-Regolament (KEE) Nru 3030/93 għandu għalhekk jiġi emendat kif xieraq.
(4)
Huwa mixtieq li dan ir-Regolament jidħol fis-seħħ fil-jum ta' wara l-pubblikazzjoni tiegħu sabiex jippermetti lill-operaturi li jibbenefikaw minnu kemm jista' jkun malajr,
ADOTTA DAN IR-REGOLAMENT:
Artikolu 1
Fir-Regolament (KEE) Nru 3030/93, il-limiti kwantitattivi tal-Komunità għall-Vjetnam għall-2004 stabbiliti fl-Anness V u fl-Anness VII ma' dak ir-Regolament għandhom jiġu sostitwiti mil-limiti kwantitattivi tal-Komunità stabbiliti fil-Parti A u l-Parti B ta' l-Anness ta' dan ir-Regolament.
Artikolu 2
Dan ir-Regolament għandu jidħol fis-seħħ fil-jum ta' wara dak dak tal-pubblikazzjoni tiegħu fil-Ġurnal Uffiċjali ta' l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, nhar it-13 ta' Settembru 2004.